
"Älkööt he enää uhratko uhrejaan


metsänpeikoille, joiden jäljessä he


haureudessa kulkevat. Tämä olkoon heille


ainainen säädös sukupolvesta sukupolveen."


(3. Moos. 17:7)









1. Juhannusyö


Juhannusaatto oli jälleen tullut. Katri oli viettänyt koko päivän nauttien auringosta ja luonnon kauneudesta kesähuvilalla. Nyt hän lepäsi talon kuistilla, istuen suojassa aurinkovarjon alla. Päivä oli ollut varsin lämmin, ehkä jopa liiaksikin. Kuitenkin illan lähestyessä ja varjojen pidentyessä ilma alkoi vähitellen jäähtyä ja kuumuus väheni.


Tämä oli Katrin viides juhannus, jonka hän vietti tällä huvilalla vanhempiensa kanssa. Ensimmäisellä kerralla Katri oli ollut 5-vuotias, nyt hän oli 16. Keltaiseksi maalatun hirsimökin olivat rakentaneet hänen isovanhempansa, joiden seurassa hän oli viettänyt monia iloisia hetkiä. Viisi vuotta sitten he olivat kuolleet vakavaan sairauteen, näin Katri oli saanut kuulla.


Kesähuvila sijaitsi pienen mäen laella. Sen länsipuolelta alkoi vanha korpimetsä, jonka keskitse kulki pieni polku. Katri oli pikkutyttönä kävellyt monesti sitä pitkin vaarinsa kanssa. Polku johti aivan metsän keskelle, jossa sijaitsi kaunis lehto. Siellä kasvoi suuria tammia, jotka olivat iältään monta sataa vuotta. Maaperä oli turpeen ansiosta erittäin ravinteikasta, ja siksi oli paikan kasvillisuus myös rehevää. Humala kasvoi köynnöksinä ja kiipesi puita pitkin aina niiden latvoihin asti. Myös maan oli humala peittänyt kasvustollaan. Lehdossa oli myös kirkasvetinen, suurten kivien reunustama lampi, jonka rannalla kasvoi ihmeellisiä kukkia. Kun Katri oli pienenä nähnyt paikan ensi kerran, hän ihastui siihen saman tien. Pikkutytön mielestä koko maailmassa ei ollut kauniimpaa paikkaa kuin tuo lehto. Hän muisti paikan yhä elävästi, kuin olisi sen eilen nähnyt.


Juhannusyö oli tullut. Kello näytti tuntia vaille puoltayötä. Katri ja vanhemmat olivat käyneet nukkumaan makuusijoilleen. Isä ja äiti olivat väsyneitä päivän touhuista ja kuorsasivat jo täyttä päätä. Mutta Katri ei saanut unta. Hän loikoili vuoteellaan ja yritti nukahtaa, mutta siitä ei tullut mitään. Mikä piti tyttöä hereillä? Hän muisteli sitä kaunista lehtoa, jota vaari oli hänelle näyttänyt. He olivat käyneet siellä yhdessä monta kertaa, mutta vaarin kuoleman jälkeen Katri ei ollut enää käynyt siellä. Nyt hänen mielessään kuitenkin pyöri ajatus siitä, että hän menisi käymään lehdossa tänä yönä. Katri oli näet kuullut, että jos juhannusyönä kerää kukkia ja asettaa ne tyynyn alle, silloin näkee unessa tulevan aviopuolisonsa. Hän oli jo jonkin aikaa ollut ihastunut koulussa erääseen poikaan ja tahtoi tietää, menisivätkö he naimisiin. Tähän Katri halusi kerätä kukkia lehdosta.


Aikansa valvottuaan ja mietittyään tyttö nousi ylös ja meni hiljaisesti keittiöön. Hän katsoi ulos ikkunasta ja näki öisen metsän. Se ei näyttänyt pelottavalta keskikesän valkeassa yössä. Katri näet muisteli niitä tarinoita, joita vaari oli kertonut metsässä asuvista peikoista, maahisista, tontuista ja muista oudoista olennoista. Nämä tarinat olivat paitsi kiehtoneet pikkutyttöä, myös jonkin verran pelottaneet. Vaari oli näet varoittanut häntä menemästä metsään yksin, jotta paha metsänväki ei söisi häntä suihinsa. Vaarin juttujen muisteleminen sai Katrin naurahtamaan hiljaa itsekseen. Hän oli jo lähes aikuinen, joka aloittaisi lukion tänä syksynä! Hän oli jo liian iso uskomaan satuihin, joita vanhemmat keksivät lapsia pelotellakseen! Sen enempää pohtimatta Katri puki ylleen ulkoiluvaateet, avasi oven varovasti ja astui kuistille. Jätettyään oven hieman auki hän alkoi kulkea metsää kohti.


Päästyään metsän laitaan Katri jäi seisomaan ja katselemaan vähäksi aikaa. Puut näyttivät nyt paljon mahtavammilta kuin keittiön ikkunasta. Valtavat kuuset olivat rungoiltaan sammalten peittämiä ja niiden oksilta roikkui runsaasti naavaa. Tyttö muisti koulun biologiantunnilta, että naava on merkki ympäristön puhtaudesta. Metsän täytyi siis olla puhdas ja ihmisen vaikutuksesta erossa, näin Katri ajatteli. Hän näki edessään tutun metsäpolun, jota hän ja vaari olivat monta kertaa kulkeneet. Metsä oli usvan peitossa, koska se sijaitsi alavalla paikalla ja tuona yönä lämpötila oli selvästi laskenut päivittäisestä.


Hetken aikaa Katri mietti, olisiko hänen sittenkään hyvä mennä metsään. Mieleen tulivat eksyminen ja mahdolliset villipedot, jotka saattoivat olla liikkeellä. Samalla hän muisti pojan, johon hän oli niin ihastunut. Tyttö rohkaisi mielensä ja asteli metsään.


Polku oli kivien ja neulasten peittämä. Katri muisti silloin, että hän oli antanut sille nimeksi "käärmepolku" – se kaarteli sinne ja tänne, kiemurrellen kuin käärme. Polku oli osittain kasvanut umpeen, koska sitä ei ilmeisesti ollut kukaan käyttänyt viiteen vuoteen. Usvainen metsä ympärillään tyttö kulki eteenpäin siinä toivossa, että vastaan tulisi viimein tuttuja maamerkkejä. Niitä ei kuitenkaan alkanut näkyä, joten Katri alkoi pelätä eksyneensä oikealta tieltä. Silti hän jatkoi yhä eteenpäin, koska ei uskaltanut lähteä pois polulta.


Viimein tyttö näki edessään suuren tammen, jonka rungon humalaköynnös oli peittänyt. Tultuaan sen luo hän näki muita samanlaisia puita, jotka olivat köynnösten peitossa. Tämä näky sai Katrin vihdoinkin huokaisemaan helpotuksesta: hän oli tullut oikeaan paikkaan! Silloin hän katsoi sivuun ja näki kukkaniityn lammen rannalla.


Iloisena tyttö kirmasi niitylle ja katseli siellä kasvavia kukkasia. Paikka oli juuri sellainen kuin hän sen muisti: kaunis ja rauhallinen! Lammen pinta oli täydellisen tyyni – ei käynyt pientäkään tuulenvirettä – eikä metsästä kuulunut eläinten tai lintujen ääniä. Katrista tuntui kuin aika olisi täysin pysähtynyt hänen ympärillään. Ihmeellisen levon ja rauhan vallassa hän alkoi poimia kukkia niityltä, joka oli aivan satumainen: siellä kasvoi kauneimpia kukkia mitä tyttö oli koskaan elämässään nähnyt! Varmasti nämä auttaisivat häntä näkemään tänä juhannusyönä unessa tulevan puolisonsa! Jännityksen vallassa hän keräsikin paljon kauniita kukkasia tältä niityltä.


Saatuaan kimpun valmiiksi Katri päätti lähteä heti takaisin mökille vanhempiensa luo. Juuri sillä hetkellä hän huomasi jotain merkillistä: hänen nenässään oli alkanut tuntua pistävää hajua! Aluksi se oli lähes huomaamaton, mutta voimistui koko ajan. Lopulta se oli niin väkevä, että tyttö joutui pitelemään nenäänsä ja hengittämään vain suunsa kautta. Haju oli sietämätön – kuin etikkaa ja ammoniakkia sekaisin! Katri tunsi olevansa sen vaikutuksesta kuin huumattu ja hän alkoi voida pahoin.


Taisteltuaan jonkin aikaa tätä hirveää löyhkää vastaan Katri alkoi nähdä outoja asioita, jotka kiinnittivät hänen huomionsa: puiden oksat alkoivat ikään kuin liikkua itsestään, ilman tuulen vaikutusta! Tyttö katseli niitä tyrmistyneenä ja huomasi, että niiden muoto muuttui vähitellen: oksista alkoi tulla kuin ihmiskäsiä! Katri säikähti tätä ja käänsi katseensa maata kohti. Silloin hän näki, että maassa kiemurtelevat humalaköynnökset olivat myös alkaneet muuttua: niistä tuli aivan kuin käärmeitä! Katri kauhistui ja päästi surkean huudon. Silloin lammen pinta värähti.


* * *


Juhannuspäivän aamu valkeni kirkkaaseen auringonnousuun. Veijo-isä ja Marja-äiti heräsivät hyvin levänneinä ja nousivat ylös aamiaiselle. Katri-tyttären huoneen ovi oli vielä kiinni, joten he olettivat hänen vielä nukkuvan eivätkä avanneet sitä. Kun Veijo oli päättänyt ateriansa, hän päätti mennä pienelle aamukävelylle. Huvilan eteisessä hän huomasi, että ulko-ovi oli auki. Veijo alkoi ihmetellä, sillä hän muisti lukinneensa sen illalla. Silloin hän tuli ajatelleeksi, että Katri olisi kenties lähtenyt ulos. Hän meni tyttärensä ovelle ja avasi sen: tyttöä ei näkynyt missään. Isä meni keittiöön ja kertoi äidille, että Katri oli jo noussut ja lähtenyt ulkoilemaan. Tämä olikin jo varsin normaalia tässä perheessä: tyttö ilmestyi aina ruoka-aikaan ja katosi taas jonnekin!


Lounasaika tuli ja meni. Nyt vanhemmat alkoivat ihmetellä tyttärensä poissaoloa, koska tämä ei ollut hänen tapaistaan. Isä lähti etsimään Katria paikoista, joissa hän yleensä oleskeli. Ensimmäiseksi Veijo kävi naapuritalossa, joka sijaitsi kesähuvilasta eteläsuuntaan. Siinä asui heidän ystäviään, aviopari Timo ja Jaana, joiden tytär Mira oli Katria pari vuotta nuorempi. Perheet olivat monesti tekemisissä keskenään, sillä Katri ja Mira olivat hyviä ystäviä monen vuoden ajalta. Juhannusaaton aamuna Timo ja Jaana olivat käyneet tervehtimässä Katria ja hänen vanhempiaan, mutta vain lyhyen aikaa; he lähtivät viettämään juhannusta läheisen järven rannalle yhdessä Miran kanssa. Nyt he olivat taas kotona, joten Veijo päätti käydä kysymässä heiltä. Katri saattoi olla parhaillaan tapaamassa Miraa, jonka kanssa hänellä oli monia yhteisiä kiinnostuksen kohteita, kuten luonto.


Veijo soitti ovikelloa ja jäi odottamaan. Hetken kuluttua Miran isä avasi sen ja ilahtui nähdessään naapurinsa. Veijo antoi vastauksena kevyen naurahduksen ja kysyi sitten, oliko hänen tyttärensä tullut Miraa tapaamaan. Timo yllättyi ja kertoi, etteivät he olleet nähneet tyttöä koko päivänä. Tuo vastaus sai Veijon todella huolestumaan. Missä ihmeessä Katri oikein oli? Heidän siinä jutellessaan Mira ja hänen äitinsä olivat myös tulleet ovelle. Mira kysyi Katria, mutta Veijo-isä ei ollut nähnyt häntä viime illan jälkeen. Mira alkoi todella huolestua ystävänsä puolesta ja halusi auttaa tämän etsimisessä. Silloin hänen mieleensä tuli eräs asia, jonka hän oli nähnyt edellisenä yönä: kun Mira ja hänen vanhempansa olivat tulleet juhannusjuhlista takaisin talolleen ja kävelivät autolta kohti etuovea, Mira oli kävellyt viimeisenä. Kulkiessaan hän tuli vilkaisseeksi vanhaa metsää kohti ja näki, että joku seisoi metsän reunassa. Hän oli pysähtynyt hetkeksi katsomaan tätä, mutta usvan takia ei voinut sanoa kuka se oli. Mira ei ehtinyt katsoa hahmoa kuin lyhyen aikaa, sillä tämä alkoi liikkua ja katosi usvaiseen metsään. Hän ei ollut kertonut vanhemmilleen, koska oli myöhä eikä hän väsyneenä jaksanut miettiä asiaa sen enempää.


Kuullessaan Miran tarinan tyrmistyivät Veijo, Timo ja Marja. Olisiko Katri mennyt yöllä yksin metsään ja eksynyt sinne? Kun he olivat hetken jutelleet, päättivät Veijo ja Timo lähteä yhdessä tutkimaan metsää. Miehet astelivat kohti metsän reunaa ja sitä paikkaa, josta polku sai alkunsa. Tullessaan lähelle he huomasivat, että maassa näkyi jotakin auringonvalossa kiiltävää. Veijo kiiruhti polun päähän ja poimi esineen maasta. Se oli älypuhelin hopeakuorilla – hänen tyttärensä puhelin!


Veijo-isä tunsi sydämensä hakkaavan yhä rajummin. Katri oli ollut täällä! Hän oli juhannusyönä kulkenut tästä ja ilmeisesti vahingossa pudottanut puhelimensa. Veijo tunsi rinnassaan polttavaa tuskaa sen ajatuksen tähden, joka nyt tunkin väkisin hänen mieleensä: tyttö oli loukkaantunut ja makasi nyt jossain kovissa kivuissa! Tämä sai Veijon miettimään kauhuissaan, olisiko Katri ylipäätään elossa. Ei, niin se ei voinut olla! Hän kieltäytyi edes harkitsemasta sitä mahdollisuutta, koska hän ei olisi kestänyt.


Timo saapui paikalle ja näki puhelimen Veijon kädessä. Tämä totesi sen kuuluvan hänen tyttärelleen, mikä sai myös Timon kalpenemaan huolesta. Miehet päättivät kulkea aluksi polkua pitkin ja etsiä Katria matkan aikana – aina humalalehtoon asti. Jos tyttöä ei löytyisi, he kutsuisivat poliisin ja rajavartiolaitoksen apuun etsinnöissä. Sovittuaan tästä he astuivat metsään.


Veijo ja Timo kulkivat polkua melkoisen ripeää tahtia – katsellen ja kuunnellen kaikkea ympärillään. He huusivat Katria nimeltä vähän väliä, mutta vastausta ei kuulunut. Aurinko paistoi kirkkaasti ja sen säteet puikkelehtivat ikivanhojen kuusten oksistoissa. Monenlaisten lintujen laulua kuului ympäriltä – erityisesti satakielen. Kesäinen metsäluonto oli kauneimmillaan, mutta Timolla ja Veijolla ei nyt ollut aikaa ihailla maisemia: Katri oli löydettävä pian!


Matka edistyi joutuisasti. Varttitunnin kuluttua miehet olivat jo saapuneet polun päässä olevaan lehtoon, suurten tammien ja kiemurtelevien humalaköynnösten luo. Nyt he alkoivat katsella ympärilleen aivan erityisen tarkasti ja huudella kovemmin. Veijo muisti tyttärensä käyneen lehdossa monta kertaa vaarin – hänen isänsä – kanssa, ja toivoi löytävänsä Katrin sieltä. Tyttöä ei kuitenkaan näkynyt eikä kuulunut.


Kirkasvetinen lampi näytti samalta kuin aina ennenkin – niin pitkältä ajalta kuin Veijo saattoi muistaa. Kun hän itse oli ollut pikkupoika, myös hän oli käynyt siellä useita kertoja oman isänsä kanssa. Hänen mielestään paikka oli kaunis, mutta eräs asia oli aina askarruttanut häntä. Miksi lammen vesi oli aina ihmeellisen kirkasta? Siinä ei ollut lainkaan rehevöitymistä eikä samentumista – ei milloinkaan! Veijo oli pienenä kerran kysynyt tätä isältään, mutta tämä oli kehottanut poikaa olemaan vaiti. Sen koommin Veijo ei ollut kysellyt tästä isältään, mutta asia vaivasi häntä edelleen.


Mietiskellessään näistä Veijo unohtui katselemaan lammen pintaa. Se oli aivan tyyni, ilman yhtäkään värettä. Auringonvalo heijasteli siitä hänen silmiinsä, joten niitä täytyi hieman siristellä. Silloin tapahtui jotain täysin odottamatonta: lammen pinnasta heijastuva valo muuttui äkkiä niin kirkkaaksi, että Veijon piti sulkea silmänsä kokonaan! Tätä kesti hetken verran, mutta vähitellen valo heikkeni ja hän sai jälleen avattua silmänsä. Mutta kun Veijo kiinnitti katseensa uudelleen lammen pintaan, näki hän karmaisevan näyn: vesi oli muuttunut kirkkaanpunaiseksi vereksi! Lampi oli nyt ääriään myöten täynnä ihmisverta, joka oli haavoista vastikään vuotanutta! Hirvittävä näky sai Veijon menemään sokkiin ja hän kaatui maahan pitkin pituuttaan. Timo näki tämän ja ryntäsi viipymättä ystävänsä luo. Hän nosti Veijon istumaan ja kysyi tämän vointia. Silloin Veijo osoitti sormellaan kohti lampea ja käski Timoa katsomaan sitä. Tämä kääntyi ja katsoi lammen pintaa – ja ihmetteli suuresti, koska vesi näytti hänestä aivan tavalliselta. Sen sijaan Veijo väitti lammen olevan täynnä verta – ja sanottuaan tämän häneltä meni taju.

